Document ID: 32009D0252

KOMISIJAS LĒMUMS
(2009. gada 11. marts)
par atkāpēm no dažiem noteikumiem Eiropas Parlamenta un Padomes Regulā (EK) Nr. 177/2008, ar ko izveido kopēju uzņēmumu reģistru sistēmu statistikas vajadzībām
(izziņots ar dokumenta numuru C(2009) 1568)
(Autentisks ir tikai teksts angļu, dāņu, franču, grieķu, holandiešu, igauņu, maltiešu, latviešu, lietuviešu, poļu, slovāku un vācu valodā)
(Dokuments attiecas uz EEZ)
(2009/252/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2008. gada 20. februāra Regulu (EK) Nr. 177/2008, ar ko izveido kopēju uzņēmumu reģistru sistēmu statistikas vajadzībām un atceļ Padomes Regulu (EEK) Nr. 2186/93 (1), un jo īpaši tās 14. pantu,
ņemot vērā Beļģijas Karalistes, Dānijas Karalistes, Vācijas Federatīvās Republikas, Igaunijas Republikas, Īrijas, Grieķijas Republikas, Francijas Republikas, Latvijas Republikas, Lietuvas Republikas, Luksemburgas Lielhercogistes, Maltas Republikas, Nīderlandes Karalistes, Austrijas Republikas, Polijas Republikas un Slovākijas Republikas pieprasījumus,
tā kā:
(1)
Ar Regulu (EK) Nr. 177/2008 izveidoja jaunu kopēju uzņēmumu reģistru sistēmu vienīgi statistikas vajadzībām, lai uzņēmumu reģistru izstrāde notiktu saskaņotā sistēmā.
(2)
Ja uzņēmumu reģistrā jāveic ievērojami pielāgojumi, saskaņā ar Regulas (EK) Nr. 177/2008 14. pantu Komisija pēc dalībvalsts pieprasījuma var piešķirt atkāpi uz pārejas periodu, kas nav ilgāks par 2010. gada 25. martu. Attiecībā uz lauksaimniecību, mežsaimniecību un zivsaimniecību, valsts pārvaldi un aizsardzību, obligāto sociālo apdrošināšanu un papildu datiem par uzņēmumu grupām Komisija pēc dalībvalsts pieprasījuma pārejas periodā, kura ilgums nepārsniedz 2013. gada 25. martu, var atļaut atkāpes.
(3)
Dažas dalībvalstis ir pieprasījušas šādas atkāpes.
(4)
Šķiet pamatoti piešķirt minētās atkāpes, jo dalībvalstu pieprasījumi izriet no likumīgas vajadzības turpināt pielāgot valstu statistikas sistēmas,
IR PIEŅĒMUSI ŠO LĒMUMU.
1. pants
Ar šo pielikumā norādītajām dalībvalstīm tiek piešķirtas atkāpes saskaņā ar tajā izklāstītajiem nosacījumiem un ierobežojumiem, lai minētās dalībvalstis varētu pielāgot statistikas sistēmas atbilstīgi Regulai (EK) Nr. 177/2008.
2. pants
Šīs lēmums ir adresēts Beļģijas Karalistei, Dānijas Karalistei, Vācijas Federatīvajai Republikai, Igaunijas Republikai, Īrijai, Grieķijas Republikai, Francijas Republikai, Latvijas Republikai, Lietuvas Republikai, Luksemburgas Lielhercogistei, Maltas Republikai, Nīderlandes Karalistei, Austrijas Republikai, Polijas Republikai un Slovākijas Republikai.
Briselē, 2009. gada 11. martā

Labels: 12
4
19